**ZMLUVA O DIELO**

uzatvorená podľa § 536 a násl. zákona č. 513/91 Zb. Obchodný zákonník

v znení neskorších predpisov

**Čl. I.**

**Zmluvné strany**

**Objednávateľ: Mesto Košice**

so sídlom: Trieda SNP 48/A, 040 11 Košice

štatutárny orgán: Ing. Jaroslav Polaček, primátor

IČO : 00691135

DIČ : 2021186904

IČ DPH : SK 2021186904

Bankové spojenie : Všeobecná úverová banka, a.s.

IBAN: SK72 5600 0000 0004 4248 2043

SWIFT (BIC):

IBAN :

(ďalej len **„Objednávateľ“**)

a

**Zhotoviteľ:**

so sídlom

štatutárny orgán:

IČO :

DIČ :

IČ DPH :

Bankové spojenie :

IBAN :

**Preambula**

Zmluvné strany uzatvárajú túto zmluvu (ďalej tiež „ZoD“) na základe výsledku vyhodnotenia zákazky na uskutočnenie stavebných prác v zmysle zákona č.343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a smernice MK č. 1/2019.

**Čl. II**

**Predmet plnenia**

* 1. Zhotoviteľ sa zaväzuje, za podmienok dohodnutých v tejto zmluve o dielo, zrealizovať predmet zákazky s názvom: **„*Stavebné práce spojené s dodávkou a inštaláciou stojanov na parkovanie bicyklov v meste Košice*“**, (ďalej tiež "dielo"),
  2. Činnosti, ktoré sú predmetom tejto zmluvy vykoná Zhotoviteľ pre Objednávateľa v rozsahu a v zmysle „Opisu predmetu zákazky“príloha č. 1, „Cenová ponuka“ príloha č.2, ktoré tvoria neoddeliteľnú súčasť tejto zmluvy.
  3. Predmet plnenia pozostáva z nasledovných činností:
* dodanie stojanov na parkovanie bicyklov,
* posúdenie miesta – z hľadiska určenia počtu stojanov a umiestnenia (predbežne na 100 vytypovaných miestach v rámci mesta),
* montáž stojanov vrátane zabezpečenia GPS súradníc umiestnenia stojanov a fotografií miest,
* doprava.
  1. Zhotoviteľ sa zaväzuje vykonať predmet plnenia vo vlastnom mene a na vlastnú zodpovednosť v súlade s pokynmi objednávateľa a v súlade so všetkými právnymi predpismi a technickými normami, ktoré sú platné na území Slovenskej republiky.
  2. Objednávateľ sa zaväzuje, že riadne dokončené dielo prevezme a zaplatí za jeho zhotovenie dohodnutú cenu. Dielo sa bude odovzdávať v zmysle článku IX. tejto ZoD.

**Čl. III**

**Termín plnenia**

* 1. Zhotoviteľ sa zaväzuje vykonať dielo do **5. mesiacov odo dňa nadobudnutia účinnosti zmluvy** o dielo.
  2. Dodržanie času vykonania diela zo strany zhotoviteľa je závislé od riadneho a včasného spolupôsobenia objednávateľa dohodnutého v tejto zmluve.
  3. Zhotoviteľ je povinný ihneď písomne oboznámiť objednávateľa mailom o vzniku akejkoľvek udalosti, ktorá bráni alebo sťažuje vykonanie diela   
     s dôsledkom hroziaceho omeškania termínu plnenia.
  4. Ak zhotoviteľ zrealizuje dielo pred dohodnutým termínom plnenia, zaväzuje sa objednávateľ práce prevziať aj v skoršom ponúknutom termíne, bez nároku zhotoviteľa na finančné zvýhodnenie.
  5. Ak zhotoviteľ pre prekážky na strane objednávateľa alebo v dôsledku okolností, ktoré nebolo možné predvídať v čase uzavretia tejto zmluvy (vyššia moc – napr. nepriaznivé poveternostné podmienky a pod., ktoré sú v rozpore s technologickými postupmi a podmienkami pre vykonanie diela v prvotriednej kvalite) nebude môcť plynule alebo vôbec vykonávať práce na zhotovení diela, termín ukončenia prác sa predĺži o počet dní, počas ktorých sa nemohli realizovať práce na diele alebo jeho časti. O dobu zdržania sa predĺži termín ukončenia prác. Uvedená skutočnosť bude písomne zaznamenaná o odsúhlasená oboma zmluvnými stranami.

**Čl. IV**

**Cena za dielo a platobné podmienky**

* 1. Cena predmetu zmluvy v rozsahu čl. II tejto zmluvy je stanovená v súlade   
     s ustanoveniami zákona č. 18/1996 Z. z. o cenách v znení neskorších predpisov a je doložená cenovou ponukou príloha č. 2, ktorá tvorí neoddeliteľnú prílohu k tejto ZoD. Cena za predmet plnenia je vo výške:

Cena diela bez DPH ................................. Eur

DPH 20% ................................. Eur

Cena diela s DPH ................................. Eur

V prípade, ak zhotoviteľ nie je platcom DPH a v priebehu realizácie predmetu zmluvy sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.

4.2. Takto dohodnutá celková cena diela obsahuje všetky náklady spojené so zhotovením diela. V zmluvnej cene sú zahrnuté všetky náklady zhotoviteľa súvisiace s plnením jeho záväzkov, najmä náklady vynaložené zhotoviteľom na stojany na parkovanie bicyklov, mechanizáciu, PHM, materiál potrebný na vykonanie diela, cenu spotrebovaných médií, bezpečnosť, likvidáciu odpadu vzniknutého činnosťou zhotoviteľa, vrátane nákladov na vybudovanie, inštaláciu, údržbu, poistenia počas výkonu prác, prepravné, clo, iné dane a poplatky. V zmluvnej cene sú zahrnuté všetky mzdové náklady, náklady na ubytovanie a stravovanie a ďalšie náklady na personál zhotoviteľa. Okrem zmluvnej ceny podľa bodu 4.1. tohto článku zmluvy nemá zhotoviteľ nárok na náhradu žiadnych výdavkov, nákladov, poplatkov, daní, odvodov ani akýchkoľvek iných platieb, ktoré mu vzniknú podľa alebo v súvislosti s touto zmluvou resp. na zvýšenie cien.

4.3. Zmluvné strany sa dohodli, že v prípade, ak sa predmet zákazky nebude z akéhokoľvek dôvodu realizovať, zhotoviteľovi nevzniká právo na žiadne plnenie voči objednávateľovi, a to najmä právo na odplatu, alebo ušlý zisk alebo zmluvnú pokutu alebo iný typ plnenia. Cena diela bude upravená pokiaľ sa počas zhotovovania diela zmení rozsah diela, z dôvodu naviac prác nevyhnutných pre plnenie zmluvy, prípadne zníženia rozsahu diela (menej práce).

4.4. V prípade nutnosti realizácie naviac prác je zhotoviteľ povinný upozorniť objednávateľa včas na potrebu realizácie naviac prác a vyžiadať si jeho súhlas na realizáciu týchto naviac prác. Tento súhlas s naviac prácami musí byť písomný. Vykonanie prípadných naviac prác bude zhotoviteľ účtovať za jednotkové ceny, ktoré sú uvedené v cenovej ponuke. V prípade, že niektoré naviac práce sa týmto spôsobom nedajú oceniť, použije sa vzájomne odsúhlasená kalkulácia, ktorej návrh vypracuje zhotoviteľ.

4.5. Za menej práce sa budú považovať stavebné práce a dodávky, ktoré zhotoviteľ nevykoná z dôvodu, že v priebehu zhotovovania diela sa ukáže ich nepotrebnosť. Tieto nevykonané stavebné práce budú predmetom odpočtu z ceny diela.

4.6. Cena diela môže byť zmenená len v prípadoch a spôsobom uvedeným v tomto článku a to formou dodatkov.

4.7. K vykonaniu naviac prác zhotoviteľ pristúpi bezodkladne po nadobudnutí účinnosti dodatku k tejto zmluve, ktorý bude uzatvorený v súlade s bodom 4.4. tohto článku zmluvy a bude podpísaný oboma zmluvnými stranami. Ak tieto naviac práce budú mať vplyv na zmenu termínu splnenia záväzku, predmetom dodatku bude aj zmena termínu zhotovenia diela.

4.8. K faktúram bude uplatňovaná DPH v zmysle platného právneho predpisu 222/2004 Z. z. o dani z pridanej hodnoty v znení neskorších predpisov vrátane aplikácie § 69 ods. 12 písm. j) upravujúceho prenos daňovej povinnosti v prípade dodania stavebných prác vrátane dodania stavby alebo jej časti, ktoré patria do sekcie F osobitného predpisu (štatistická klasifikácia produktov podľa činnosti - klasifikácia CPA).

4.9. Úhrada ceny za vykonané práce bude realizovaná objednávateľom bez zálohovej platby na základe faktúry, ktorá bude predkladaná spolu so súpisom skutočne zrealizovaného rozsahu vykonaných prác a dodávok, potvrdených oboma zmluvnými stranami. Zhotoviteľ vystaví a predloží faktúru objednávateľovi po odovzdaní a protokolárnom prevzatí aj časti Diela.

4.10. Faktúra musí obsahovať všetky náležitosti daňového dokladu.

4.11 Lehota splatnosti faktúry je 30 dní od preukázateľného doručenia faktúry objednávateľovi. Za dátum úhrady sa považuje deň odpísania finančných prostriedkov z účtu objednávateľa.

4.12. V prípade, že faktúra nebude obsahovať náležitosti uvedené v tejto ZoD alebo bola vystavená v rozpore s ustanoveniami tejto zmluvy a  s platnými právnymi predpismi, objednávateľ má právo vrátiť ju zhotoviteľovi na doplnenie. Vrátením faktúry nastáva prerušenie plynutia jej lehoty splatnosti a nová 30 - dňová lehota splatnosti začne plynúť až dňom doručenia novej opravenej faktúry.

**Čl. V.**

**Záručná doba a zodpovednosť za vady**

5.1. Zmluvné strany si dohodli záručnú dobu 60 mesiacovna vykonané dielo. Záručná doba začína plynúť odo dňa odovzdania a prevzatia diela uvedeného v Zápise o odovzdaní a prevzatí Diela.

5.2. Dielo má vady, ak nie je zhotovené v súlade s podmienkami stanovenými v tejto ZoD, a s Opisom predmetu zákazky. Vadou sa pre účely tejto zmluvy rozumie odchýlka v kvalite, rozsahu a parametroch diela stanovených v tejto ZoD, v technických normách a v právnych predpisoch. Za vady sa pre účely odovzdania a prevzatia diela považujú aj chýbajúce alebo neúplné doklady, ktoré je zhotoviteľ povinný doložiť ku dňu odovzdania a prevzatia vykonaných prác a dodávok.

5.3. V prípade zistenia vád diela v záručnej dobe, má objednávateľ právo požadovať a zhotoviteľ povinnosť odstrániť vady bezodplatne a na vlastné náklady a ďalej má povinnosť odstrániť všetky škody, ktoré vady spôsobili. Ak po dohode odstráni vadami spôsobené škody objednávateľ sám alebo prostredníctvom tretej osoby, je oprávnený zhotoviteľovi vyúčtovať všetky náklady, ktoré mu v súvislosti s odstránením škôd vznikli. Akákoľvek vada môže byť vyhlásená za odstránenú iba v prípade, že bude zhotoviteľom odstránená aj všetka škoda, ktorá ňou bola spôsobená.

5.4. Objednávateľ je povinný písomne oznámiť zhotoviteľovi vady diela bez zbytočného odkladu po tom, čo ich zistil, najneskôr do desiatich (10) pracovných dní od ich zistenia.

5.5. Zhotoviteľ nastúpi do 5-tich dní po uplatnení oprávnenej reklamácie a okamžite začne   
s odstraňovaním vady. V prípade odôvodnenej požiadavky zhotoviteľa je možné písomne dohodnúť aj dlhší termín odstraňovania vady. Ak sa ukáže, že vada predmetu plnenia je neodstrániteľná, zhotoviteľ sa zaväzuje dodať do 14 dní od tejto skutočnosti náhradný predmet plnenia a uhradiť náhradu škody, ak sa zmluvné strany písomne nedohodnú inak.

5.6. Zhotoviteľ nezodpovedá za vady diela, ktoré boli spôsobené porušením povinnosti   
zo strany objednávateľa. Zhotoviteľ nezodpovedá za vady, ktoré boli spôsobené použitím podkladov a vecí poskytnutých objednávateľom a zhotoviteľ ani pri vynaložení všetkej starostlivosti nemohol zistiť ich nevhodnosť, alebo na ňu upozornil objednávateľa a ten na ich použití trval.

5.7. Zhotoviteľ je povinný bez zbytočného odkladu odstrániť aj také vady, zodpovednosť   
za vznik ktorých popiera, odstránenie, ktorých však neznesie odklad. Úhrada nákladov, spojených s odstránením takýchto vád bude dohodnutá obomi zmluvnými stranami dodatočne.

5.8. V prípade, ak objednávateľ nereklamoval zjavné vady a nedorobky do skončenia záručnej doby, zaniká zodpovednosť zhotoviteľa za vady.

**Čl. VI.**

**Podmienky vykonania diela**

6.1. Zhotoviteľ zodpovedá za to, že predmet tejto ZoD bude zhotovený v súlade   
so záväzkami tejto ZoD a s Opisom predmetu zákazky, podľa technických noriem a všeobecne záväzných právnych predpisov platných na území Slovenskej republiky. Zhotoviteľ sa bude riadiť východiskovými podkladmi objednávateľa, zápismi a dohodami oprávnených pracovníkov zmluvných strán a pri plnení predmetu tejto ZoD postupovať s odbornou starostlivosťou.

6.2. Objednávateľ preberacím protokolom odovzdá zhotoviteľovi stavenisko   
do 5-tich pracovných dní odo dňa účinnosti tejto zmluvy. Staveniskom sa rozumejú vytypované miesta, na ktorých zhotoviteľ vykonáva stavebno-montážne práce súvisiace so zhotovením diela. V zápise o odovzdaní a prevzatí staveniska zbaveného práv tretích osôb bude jednoznačne vymedzený rozsah odovzdávaného staveniska.

6.3. Zhotoviteľ je povinný udržiavať na miestach, kde bude vykonávať stavebné úpravy poriadok a čistotu. Je povinný odstraňovať odpady a nečistoty vzniknuté z jeho prác a je povinný dodržiavať predpisy a opatrenia na zabezpečenie bezpečnosti a ochrany zdravia pri práci, na ochranu životného prostredia, ako aj protipožiarne opatrenia, vyplývajúce z povahy vykonávanej práce. Za ich prípadné porušenie a vzniknutú škodu zodpovedá v plnom rozsahu.

6.4. V prípade výskytu nepredvídateľných okolností tieto zhotoviteľ bezodkladne písomne oznámi objednávateľovi. Ďalší postup bude určený po dohode oboch zmluvných strán.

6.5. Zhotoviteľ bude vykonávať dielo tak, aby nebola spôsobená škoda na cudzích nehnuteľnostiach a majetku, aby nebolo zasahované do práv a právom chránených záujmov vlastníkov susedných nehnuteľností.

6.6. Zhotoviteľ zodpovedá aj za akékoľvek zničenie alebo poškodenie fyzického majetku a osôb, ku ktorému dôjde počas vykonávania diela alebo ako jeho dôsledku v rámci plnenia tejto zmluvy.

6.7. Poplatky, prípadne pokuty a majetkové sankcie plynúce z nedodržania stanovených a vzájomne dohodnutých podmienok podľa tejto zmluvy znáša zhotoviteľ diela v plnom rozsahu.

6.8. Zhotoviteľ je povinný počnúc odovzdaním staveniska viesť zoznam realizovaných prác v tabuľkovej forme s presným počtom umiestnených stojanov na konkrétnom mieste, informáciou o ukotvení a iných súvisiacich prác podľa pokynu objednávateľa.

6.9. Záznamy v zozname realizovaných prác, ktoré majú vplyv na rozsah stavebných prác, cenu diela, čas plnenia, prípadne ďalšie záväzky tejto ZoD, budú slúžiť ako podklad   
pre vypracovanie písomných dodatkov k ZoD.

6.10. Stroje, zariadenia, konštrukcie alebo materiál slúžiace k vykonaniu diela dodá zhotoviteľ na svoje náklady a nebezpečenstvo. Zhotoviteľ zabezpečí na svoje náklady ich dopravu a skladovanie vrátane presunu zo skladu na miesta výkonu stavebných prác (montážne pracovisko).

6.11. Zhotoviteľ si zabezpečí zariadenie staveniska pre potreby rozsahu svojich prác.   
Na stavenisko môžu vstupovať iba poverení zamestnanci objednávateľa alebo zhotoviteľa, prípadne nimi poverené tretie osoby. Stavenisko je zhotoviteľ povinný úplne vypratať, odstrániť zvyšný materiál, odpady a podobne a uviesť všetky dotknuté plochy do pôvodného stavu v deň protokolárneho odovzdania vykonaných prác.

**Čl. VII.**

**Zmluvné pokuty**

7.1. Zhotoviteľ môže fakturovať objednávateľovi úrok z omeškania za neuhradenie faktúry vo výške 0,02 % z neuhradenej sumy za každý aj začatý deň omeškania.

7.2. Pokiaľ zhotoviteľ nedodrží čas plnenia dojednaný v tejto zmluve podľa čl. III., môže objednávateľ fakturovať zhotoviteľovi zmluvnú pokutu vo výške 0,0*2* % z ceny diela   
za každý aj začatý deň omeškania.

7.3. Pokiaľ zhotoviteľ nedodrží termín odstránenia vád a nedorobkov z preberacieho konania, vzniká objednávateľovi právo na zaplatenie zmluvnej pokuty vo výške   
200,- EUR za každú vadu a každý deň omeškania. Pre vylúčenie pochybnosti zmluvné strany precizujú, že objednávateľ je oprávnený zmluvnú pokutu uplatňovať pre každú vadu samostatne.

7.4. Pokiaľ zhotoviteľ nedodrží termín odstránenia vád uplatnených v záručnej dobe, vzniká objednávateľovi právo na zaplatenie zmluvnej pokuty vo výške 100,- EUR za každú vadu a každý deň omeškania. Pre vylúčenie pochybnosti zmluvné strany precizujú, že objednávateľ je oprávnený zmluvnú pokutu uplatňovať pre každú vadu samostatne.

7.5. Zhotoviteľ však nie je v omeškaní po dobu, ktorú nemohol svoju povinnosť splniť následkom okolností, vzniknutých na strane objednávateľa, alebo vyššou mocou. Obdobne objednávateľ nie je v omeškaní s úhradou, pokiaľ nemohol svoju povinnosť splniť následkom okolností vzniknutých na strane zhotoviteľa. Tieto skutočnosti musia byť predložené zápisom, alebo iným preukázateľným materiálom.

7.6. V prípade, ak zhotoviteľ neukončí dielo z vlastného rozhodnutia podľa tejto zmluvy, objednávateľ má nárok na uplatnenie zmluvnej pokuty voči zhotoviteľovi, a to vo výške 5.000,- Eur a zároveň má objednávateľ právo od zmluvy odstúpiť. Neukončením diela sa rozumie konanie, ak zhotoviteľ prestane dielo vykonávať aj napriek tomu, že mu vo vykonávaní diela nič nebráni a toto jeho nekonanie trvá dlhšie ako 15 dní.

7.7 Zmluvná pokuta bude uplatnená formou vystavenia faktúry so splatnosťou 30 dní od jej doručenia druhej zmluvnej strane.

7.8. Uplatnením zmluvnej pokuty nie je dotknuté právo objednávateľa na náhradu preukázanej škody, ktorá objednávateľovi vznikne a ktorú si môže uplatniť v plnej výške popri zmluvnej pokute.

**Čl. VIII.**

**Prechod vlastníckeho práva**

8.1. Objednávateľ sa stáva vlastníkom diela po jeho odovzdaní a zaplatení ceny diela zhotoviteľovi.

8.2. Stavebný materiál a  doplnkovú infraštruktúru pre cyklistov potrebnú na vykonanie diela zabezpečuje zhotoviteľ. Kúpna cena týchto vecí je súčasťou ceny za dielo. Zhotoviteľ je vlastníkom týchto vecí až do odovzdania diela a jeho zaplatenia s výnimkou zariadení zaplatených objednávateľom pred ich zabudovaním.

8.3. Nebezpečenstvo škody na diele, ako aj na všetkých veciach a materiáloch potrebných na zhotovenie diela znáša zhotoviteľ až do času zápisničného prevzatia celého diela objednávateľom.

**Čl. IX.**

**Odovzdanie a prevzatie diela**

* 1. Dielo sa považuje za ukončené jeho odovzdaním zhotoviteľom a prevzatím objednávateľom. Dielo sa bude odovzdávať priebežne po častiach a dané do predčasného užívania. Po ukončení stavebných prác spojenýchs dodávkou a inštaláciou stojanov na parkovanie bicyklov v meste Košice bude v lehote podľa čl. III. tejto ZoD podpísaný celkový preberací protokol o zhotovení Diela.
  2. Ku konečnému odovzdaniu a prevzatiu predmetu ZoD celkovým preberacím protokolom v lehote čl. III. tejto ZoD pripraví zhotoviteľ najmä tieto doklady:

a) osvedčenia o akosti použitých konštrukcií a materiálov,

b) doklady o preukázaní zhody výrobkov pre stavbu,

c) vzorové výkresy ukotvenia stojanov na parkovanie bicyklov (spodnej stavby) podľa použitých spôsobov,

d) zoznam realizovaných prác v tabuľkovej forme (Excel) s presným počtom umiestnených stojanov na konkrétnom mieste (číslo parcely, GPS súradnice, fotografia), informáciou o ukotvení (uvedie číslo vzorového výkresu) a iných súvisiacich prác a dodávok,

e) doklady o spôsobe nakladania a likvidácii stavebných odpadov (ak vzniknú),

f) návody na použitie a údržbu.

Vyššie uvedené prílohy je zhotoviteľ povinný odovzdať dvakrát (2x) v tlačenej forme a jeden krát (1x) v digitálnej forme (vo formáte: „pdf“ a Excel).

9.5. Objednávateľ nepreberie dielo, ktorého zjavné vady budú brániť v jeho riadnom užívaní.

9.6. Zhotoviteľ odstráni zistené vady a nedorobky na vlastné náklady.

9.7. Preberací protokol o zhotovení Diela obsahuje predovšetkým vyhodnotenie akosti zhotoveného diela, všetky doklady vymenovávané v bode 9.2. tohto článku, konkrétny a podrobný opis zistených vád a nedorobkov, vrátane dohôd, opatrení a lehôt na ich odstránenie, skutočnú cena diela atď. Obsahom zápisu bude vyhlásenie objednávateľa, že dielo preberá a pokiaľ nie, z akých dôvodov.

9.8. Objednávateľ a zhotoviteľ sa dohodli, že akákoľvek vada oznámená zhotoviteľovi   
po konaní odovzdania diela a nebola uvedená v súpise zistených vád, sa bude považovať za záručnú opravu po odovzdaní diela a nie za vadu alebo nedorobok. Odstránenie takýchto vád sa riadi podľa bodov 5.3. a 5.4. a nemá vplyv na celkové odovzdanie diela.

9.9. Protokol o odovzdaní a prevzatí Diela podpíšu všetci prítomní zástupcovia, ktorí sa zúčastnili na odovzdaní a prevzatí vykonaných prác. Podpísaním zápisu o odovzdaní a prevzatí Diela všetkými prítomnými zástupcami je dielo ukončené.

**Čl. X.**

**Ostatné ustanovenia**

* 1. Neoddeliteľnou súčasťou tejto Zmluvy sú tzv. Všeobecné dodacie podmienky Mesta Košice (ďalej aj „VDP“), ktoré sú prílohou č. 3 tejto Zmluvy, a ktoré podrobne upravujú podmienky tejto Zmluvy. Odlišné dojednania v texte Zmluvy majú prednosť pred ustanoveniami uvedenými vo VDP.
  2. Pokiaľ v tejto zmluve nie je uvedené inak, všetky oznámenia alebo iná komunikácia podľa alebo v súvislosti s touto zmluvou (ďalej len „oznámenie“) musí byť vyhotovená písomne a doručovaná druhej zmluvnej strane prostredníctvom univerzálneho poštového doručovateľa, elektronickou poštou, osobne, alebo faxom na korešpondenčné údaje zmluvných strán uvedené v záhlaví tejto zmluvy. Za deň alebo čas doručenia oznámenia sa považuje:

1. ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou zmluvnou stranou. Oznámenie sa považuje za doručené prijímajúcej zmluvnej strane aj okamihom vrátenia zásielky odosielajúcej zmluvnej strane z dôvodu „adresát neznámy“, „zásielka neprevzatá v odbernej lehote“, „adresát nezastihnutý“, „adresát požiadal o doposielanie“, alebo z akéhokoľvek iného dôvodu;
2. ak sa doručuje elektronickou poštou, deň alebo čas, kedy bolo odosielajúcej zmluvnej strane doručené elektronické potvrdenie o doručení, resp. prečítaní e‑mailovej správy obsahujúcej oznámenie prijímajúcou Zmluvnou stranou;
3. ak sa doručuje osobne, deň alebo čas prijatia oznámenia prijímajúcou zmluvnou stranou;
4. ak sa doručuje faxom, deň alebo čas uvedený na potvrdení vydanom faxovým zariadením odosielajúcej zmluvnej strany o úspešnom prenose faxovej správy prijímajúcej zmluvnej strane.
   1. Zhotoviteľ sa zaväzuje riadiť sa pri vykonávaní Diela pokynmi Objednávateľa.
   2. Zhotoviteľ je povinný písomne oznamovať objednávateľovi každú zmenu týkajúcu sa jeho identifikačných údajov uvedených v záhlaví tejto zmluvy, obchodného mena, sídla alebo miesta podnikania, predmetu činnosti súvisiaceho s vykonávaním diela, štatutárnych orgánov vrátane spôsobu ich konania voči tretím osobám, vstup   
      do likvidácie, začatie exekučného konania na majetok zhotoviteľa a začatie konkurzného konania a reštrukturalizačného konania podľa zákona č. 7/2005 Z. z.   
      o konkurze a reštrukturalizácii, a to v lehote najneskôr 5 dní odo dňa, kedy nastala zmena niektorého z týchto údajov. V prípade, že si zhotoviteľ povinnosť podľa tohto odseku zmluvy nesplní, alebo sa dostane do omeškania s jej splnením v čase, kedy mu objednávateľ zašle oznámenie podľa tejto zmluvy, zhotoviteľ v celom rozsahu zodpovedá za to, že sa neoboznámil s obsahom oznámenia odosielaného objednávateľom podľa tejto zmluvy a za to, že nastali účinky náhradného doručenia podľa tejto zmluvy. Zhotoviteľ je počas trvania zmluvy povinný ihneď písomne oznámiť objednávateľovi dátum registrácie a dátum zrušenia registrácie platiteľa DPH.
   3. Zmluvné strany sa dohodli, že bez predchádzajúceho súhlasu druhej zmluvnej strany nie je možné realizovať postúpenie pohľadávok vzniknutých z tejto zmluvy na tretiu osobu. Porušenie tejto povinnosti jednou zo zmluvných strán sa považuje za hrubé porušenie tejto zmluvy a zároveň zakladá právo druhej zmluvnej strany voči zmluvnej strane, ktorá zmluvu porušila, na zmluvnú pokutu vo výške 100% nominálnej hodnoty postúpenej pohľadávky.
   4. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto Zmluvou, ako aj pre realizáciu predmetu Zmluvy.
   5. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
   6. Ak sa kedykoľvek Zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v Zmluve, táto Zmluvná strana je povinná poslať okamžite písomnú správu druhej Zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie Zmluvy.
   7. Zmluva zaniká splnením alebo na základe písomnej dohody Zmluvných strán, odstúpením od Zmluvy niektorou zo Zmluvných strán výlučne z dôvodu uvedeného v tejto Zmluve alebo vo VDP.

**Čl. XI.**

**Záverečné ustanovenia**

* 1. V sporných prípadoch sa zmluvné strany riadia príslušnými ustanoveniami Obchodného zákonníka a ostatnými všeobecne záväznými právnymi predpismi platnými v Slovenskej republike. Týmito predpismi sa riadia aj vzťahy neupravené v tejto ZoD.
  2. Zmeny a doplnky tejto zmluvy budú zmluvné strany riešiť formou očíslovaných písomných dodatkov k tejto ZoD, ktoré sa po obojstrannom súhlasnom podpísaní zmluvnými stranami stanú neoddeliteľnou súčasťou tejto ZoD.
  3. Táto zmluva nadobúda:

1. platnosť dňom podpisu zmluvných strán.
2. účinnosť dňom nasledujúcim po dni jej zverejnenia na webovom sídle objednávateľa, v súlade s § 47a Občianskeho zákonníka.
   1. Deň účinnosti zmluvy oznámi Objednávateľ Zhotoviteľovi bez zbytočného odkladu po nadobudnutí jej účinnosti.
   2. Neoddeliteľnou súčasťou tejto Zmluvy o dielo sú tieto prílohy:

* Príloha č. 1 Opis predmetu zákazky;
* Príloha č. 2 Cenová ponuka;
* Príloha č. 3 Všeobecné dodacie podmienky Mesta Košice (VDP).
  1. Zmluva je vyhotovená v 4-och vyhotoveniach, z ktorých objednávateľ obdrží   
     2 vyhotovenia a zhotoviteľ 2 vyhotovenia.
  2. Zmluvné strany vyhlasujú, že si text Zmluvy pozorne prečítali, jeho obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi osôb oprávnených konať v ich mene, alebo v zastúpení.

V Košiciach dňa V ..................... dňa ..................

Za objednávateľa: Za zhotoviteľa:

................................................... ....................................................

Ing. Jaroslav Polaček

primátor